**Abony Város Önkormányzata**

**14/2017. (VII.03.) önkormányzati rendelete**

**a kedvtelésből tartott állatok tartásáról**

Abony Város Önkormányzat képviselő-testülete az állatok védelméről és kíméletéről szóló 1998. évi XXVIII. törvény 49. § (6) bekezdésében kapott felhatalmazás alapján, Magyarország helyi önkormányzatairól szóló 2011.évi CLXXXIX. törvény 8. § (2) bekezdésében meghatározott feladatkörében eljárva az alábbi rendeletet alkotja:

**Általános rendelkezések**

**1.§**

(1) A rendelet célja azon szabályok meghatározása, melyek elősegítik az állattartók, valamint az állattartással érintett személyek érdekeinek érvényesülését és biztosítják, hogy az állattartás mások nyugalmát ne zavarja, biztonságát, testi épségét, valamint jogai gyakorlását ne veszélyeztesse.

(2) A rendelet tárgyi hatálya a kedvtelésből tartott állat tartására, gondozására, vagy felügyeletére terjed ki.

(3) A rendelet 5. § -a a települési állati melléktermék gyűjtőhely működtetésére és az ott fizetendő díjakra terjed ki.

**Értelmező rendelkezések**

**2.§**

E rendelet alkalmazásában:

1. Állattartó: az állatok védelméről és kíméletéről szóló 1998. évi XXVIII.törvény ( a továbbiakban Ávtv.) 3.§ (1) pontjában meghatározott személy
2. Kedvtelésből tartott állat: a kedvtelésből tartott állatok tartásáról és forgalmazásáról szóló 41/2010. (II. 26.) Kormányrendelet ( a továbbiakban Korm.rend.) 1.§ ( 2) bekezdés a) pontjában meghatározott állat
3. Állattartás: az állat és egészségügyi szabályzat kiadásról szóló 41/1997. ( V.28.) FM rendelet 1. sz. függelék 1. pontjában meghatározott tevékenység
4. Társasház: társasházakról szóló 2003. évi CXXXIII. törvény 56. § 1. pontja szerinti épület

**Kedvtelésből tartott állatok tartására vonatkozó szabályok**

**3. §**

1. Állatot tartani az Ávtv. valamint a Korm.rend. szabályai, valamint e rendelet előírásai szerint lehet.
2. Az állattartó köteles az állatot úgy tartani, hogy az mások nyugalmát ne zavarja, testi épségét ne veszélyeztesse, anyagi kárt ne okozzon.
3. Nem tartható tartósan állat a társasházak, illetve több lakást tartalmazó lakóépületek közös használatú helyiségeiben és ingatlanrészeken (különösen lépcsőház, folyosó, erkély, loggia, közös udvar) .
4. A közlekedési célú közös használatú helyiségekben, ingatlanrészeken az állat csak rövid pórázon, az állattartó folyamatos felügyelete mellett közlekedés céljából tartózkodhat.
5. A kedvtelésből tartott állat gazdája vagy az állat gondozásával, felügyeletével megbízott személy köteles gondoskodni arról, hogy az állat a lakóházak közös használatú helyiségeit ( különösen lépcsőház, folyosó, ) ne szennyezze, az okozott szennyeződést az állattartó köteles haladéktalanul eltávolítani.
6. A társasház, vagy több lakást tartalmazó lakóépületek közös használatú ingatlanrészén ( pl. közös udvar) kedvtelésből tartott állat valamennyi tulajdonostárs írásbeli hozzájáruló nyilatkozata alapján, elkülönített, zárt területen tartható, abban az esetben, ha az állatok tatásának magasabb jogszabályban rögzített feltételei teljes körűen biztosítottak.

**Ebek tartására vonatkozó szabályok**

**4.§**

1. Bekerítetlen ingatlanon ebet szabadon tartani tilos.
2. Ha az eb harapós, vagy támadó természetű, a lakóház, lakás vagy egyéb terület bejáratánál jól látható helyen el kell helyezni a harapós ebre vonatkozó figyelmeztető táblát.
3. Oktatási, egészségügyi, szociális, kulturális létesítmények, intézmények területére, épületébe, és a polgármesteri hivatal épületébe eb – a vakvezető, terápiás és mozgáskorlátozottakat segítő eb és a fegyveres- és rendészeti szervek szolgálati ebek kivételével –az intézmény vezetőjének engedélyével vihető be.

**A települési állati melléktermék gyűjtőhelyre vonatkozó szabályok**

**5.§**

1. Az önkormányzat az Abokom Nonprofit Kft. útján, a DAKÖV Kft. által üzemeltetett Szennyvíztelep területén – Abony, Lengenádas dűlő 089/ hrsz. - települési állati melléktermék gyűjtőhelyet üzemeltet.
2. A nem emberi fogyasztásra szánt állati eredetű melléktermékekre vonatkozó állategészségügyi szabályok megállapításáról szóló 45/2012. (V. 8.) VM rendelet 12. § 81) bekezdésében meghatározott állati hulladék elhelyezéséért a hulladék tulajdonosa 87.- FT/kg +áfa összegű díjat köteles fizetni a gyűjtőhelyet üzemeltető részére.

(3) Az élelmiszerláncról és hatósági felügyeletéről szóló 46/2008. sz. törvény 19 § (2) bekezdésében foglalt esetekben a közterületen elhelyezett állati hulladék tulajdonosa a gyűjtőhelyre való beszállítás és a (2) bekezdés szerinti elhelyezés díját az üzemeltető Abokom Nonprofit Kft. részére fizeti meg.

(4) Az abonyi lakosok ingatlanonként naptári évenként 1 alkalommal 30 kg össztömegig díjmentesen helyezhetnek el állati hulladékot a gyűjtőhelyen, azzal, hogy a díjmentesség a (3) bekezdésben rögzített esetben nem érvényesíthető.

**Eljárási szabályok**

**6.§**

1. E rendelet alkalmazása során a közigazgatási eljárás és szolgáltatás általános szabályairól szóló 2004.évi CXI. törvény rendelkezései az irányadók.
2. A kedvtelésből tartott állatok tartásával összefüggő önkormányzati hatósági ügyben a hatáskör gyakorlását a képviselő-testület a jegyzőre ruházza át.

**Jogkövetkezmények**

**7.§**

E rendeletben foglalt állattartási szabályok megsértése estén Abony város Önkormányzatának a közösségi együttélés alapvető szabályait sértő magatartásokról szóló 7/2014. (II.05.) sz. rendeletében foglaltak az irányadók.

**Záró rendelkezés**

**8.§**

1. E rendelet 2017. július 05. napján lép hatályba.
2. A közösségi együttélés alapvető szabályait sértő magatartásokról szóló 7/2014. ( II.05.) önkormányzati rendelet a következő 10/A. alcímmel egészül ki:

„ 10/A. A kedvtelésből tartott állatok tartásával kapcsolatos magatartások

11/A. §

A közösségi együttélés alapvető szabályait sértő magatartást követ el az, aki a kedvtelésből tartott állatok tartásáról szóló 14/2017. (VII.03.) rendelet 3.-4.§-aiban foglalt rendelkezéseket megszegi.”

1. Hatályát veszti az Abony Város Önkormányzat Képviselő-testületének az állattartás egyes helyi szabályairól szóló 4/2009. (II.27.) számú rendelete.

Kelt: Abony Város Önkormányzat Képviselő-testületének 2017. június 29-i ülésén.

**Romhányiné dr. Balogh Edit dr. Balogh Pál**

 **polgármester jegyző**

**távollétében:**

 **Dévainé Kazinczy Sára**

 **alpolgármester**

Kihirdetve: 2017. július 03.

 **dr. Balogh Pál**

 **jegyző**